Ilgtspējība

Ilgtspējība ir prakse un principu kopums, kas nodrošina dabiskās vides, sabiedrības un saimniecisko resursu saglabāšanu nākamajām paaudzēm, neapdraudot viņu dzīves līmeni un iespējas. Šī definīcija uzsver ilgtspējības daudzšķautņaino raksturu, ko parasti iedala trīs galvenajos virzienos:

 Vides ilgtspējība ir darbību kopums, kas vērsts uz dabas resursu saglabāšanu un bioloģiskās daudzveidības aizsardzību. Tā ietver atbildīgu rīcību, lai nodrošinātu ekosistēmu stabilitāti un mazinātu cilvēka darbības negatīvo ietekmi uz dabisko vidi.

 Sabiedriskā ilgtspējība attiecas uz sabiedrības uzbūves un cilvēku attiecību ilgtspējīgu attīstību. Tā nozīmē rīcību, kas veicina iekļaušanu, vienlīdzību un nediskriminēšanu, kā arī mērķtiecīgu starppaaudžu traumu pārvarēšanu un saliedētības stiprināšanu.

 Saimnieciskā ilgtspējība ietver saimnieciskās darbības ilgtspējīgu organizēšanu, kurā tiek nodrošināta finansiālā stabilitāte un resursu efektīva izmantošana. Tā apliecina, ka ilgtspējīga attīstība nevar pastāvēt, ja saimnieciskā darbība ilgtermiņā rada zaudējumus vai destabilizē resursu krājumus.